石婦行二首  其一
作者：周紫芝
朝代：宋

paragraphs: 貞婦生江南，少小稱丰穠。
委身事良人，相與歡笑同。
良人去不返，兩鬢常蓬鬆。
謂言有膏沐，未識誰爲容。
日日上山望，水遠山複重。
藁砧竟不來，望望終無窮。
一朝化作石，僵立由天公。
天公表堅貞，令與山始終。
仙衣綉蘚暈，寶髻搖花叢。
滔滔日月逝，此石存高峰。
清名閲千古，勁節摩蒼穹。
恨無採詩官，作詩頌遺蹤。
用之邦國間，庶以消淫風。